Záborská, Anna, poslankyňa NR SR (2024-05-02):
Ďakujem veľmi pekne. Vážený pán predsedajúci, vážené dámy, vážení páni, milí kolegovia, žijeme v časoch, kedy si začíname pomaly zvykať na to, že základné pravdy, o ktorých by sme len nedávno tuná nediskutovali a nikoho by nenapadlo ani o tom diskutovať, sa dnes musia obhajovať a vysvetľovať na pôde Národnej rady. Je to tak aj v prípade návrhu, ktorý spolu s Richardom Vašečkom predkladáme. Týka sa objektívnej skutočnosti, jednoduchej pravdy, ktorú štát zaznamenáva o človeku pri jeho narodení. Hovorím o rodnom čísle, unikátnom čísle, ktoré by malo s výnimkou nesprávne určeného pohlavia u určitých osôb ostať rovnaké po celý život. Pretože rodné číslo je iba jedno, tak ako je len jedna žena a jeden muž. Prečo predkladáme tento zákon? Ten narastajúci záujem o zmenu rodného čísla, najmä medzi mladými ľuďmi pod vplyvom módnych vĺn. Ministerka Dolinková síce nateraz stiahla odborné usmernenie o tranzícii, no kde je napísané, že o pár týždňov ho nevytiahne na svetlo sveta. Trendy a vlády sa menia, no rodné číslo by im nemalo podliehať. Rada by som v úvode odpovedala na dve základné otázky súvisiace s prerokovanou novelou zákona o rodnom čísle. Čo je to rodné číslo a prečo potrebujeme spresnenie platného zákona? Rodné číslo je v zmysle platného zákona č. 301/1995 Z. z. o rodnom čísle trvalý identifikačný osobný údaj fyzickej osoby, ktorý zabezpečuje jej jednoznačnosť v informačných systémoch. Rodné číslo je jediný univerzálne používaný identifikátor, ktorý má každý občan Slovenskej republiky a ktorý je pre každého občana jedinečný. Prečo je rodné číslo dôležité pre štát? Je treba zdôrazniť, že štát v rodnom čísle zaznamenáva objektívne informácie o človeku, konkrétne dátum narodenia a biologické pohlavie. Rodné číslo tvorí právnu identitu občana a poskytuje štátu základné informácie o občanovi, potrebné pre jeho registráciu a identifikáciu, dátum narodenia a pohlavie osoby. Využíva sa napríklad na jednoznačnú identifikáciu osôb v zdravotnícke, v systéme sociálneho zabezpečenia, pracovnoprávnych a iných verejnoprávnych vzťahoch. Zmena rodného čísla sama osebe nezmení pohlavie ani dátum narodenia. Tým, že štát v rodnom čísle určitým spôsobom zachytáva informáciu o pohlaví jedinca, nijako neodráža, ako sa jednotlivec vníma. Štát v rodnom čísle zaznamenáva objektívnu informáciu o pohlaví nositeľa, nie to, či nositeľ rodného čísla vníma túto skutočnosť ako rozporuplnú zo svojimi osobnými pocitmi. Čiže informáciu o žene alebo mužovi. Medzi praktické príklady nadväzujúce na právnu identitu jednotlivca patrí napríklad povinnosť štátnych orgánov pri výkone trestu umiestniť jedinca podľa jeho pohlavia. Teda ak by mal človek v občianskom preukaze zaznamenané rodné číslo uvedené ako ženské pohlavie, nemôže byť umiestnený do mužskej väznice napriek tomu, že jeho pohlavie je biologicky mužské. Rovnako pri hospitalizácii na prijímacie, príjmové oddelenie nad právnou identitou sa riadi... príjmové oddelenie sa riadi príjmovou identitou jedinca v občianskom preukaze, teda ak má osoba napísané ženské pohlavie, nemôže byť hospitalizovaná na mužskom oddelení. Z uvedeného, dámy a páni, vyplýva, že rodné číslo nevyjadruje pocity, ale fakty a malo by ostať trvalým identifikačným osobným údajom. Tu sa dostávam k odpovedi na druhú otázku, prečo potrebujeme spresnenie platného zákona. Platný zákon je potrebné spresniť, nakoľko v aplikačnej praxi došlo k nejednoznačnému výkladu pojmu pohlavie v súvislosti s prerokovaným zákonom. Právny poriadok Slovenskej republiky vychádza z chápania pojmu pohlavie ako objektívnej biologickej skutočnosti, na ktorú je naviazaný výkon určitých funkcií štátu, preto evidencia skutočnej biologickej reality pohlavia je pre štát rozhodujúca a smerodajná. Príkladom je Ústava Slovenskej republiky, ktorá na základe tehotenstva ako biologickej skutočnosti viažucej sa na výsostne, viažucej sa výsostne na ženské pohlavie zaručuje tehotným ženám osobitnú starostlivosť a ochranu v pracovnoprávnych vzťahoch a podmienky, ktoré, pracovné podmienky, ktoré tomu zodpovedajú. Rovnako je z ústavy, je v ústave zakotvená definícia manželstva ako biologická komplementarita dvoch pohlaví ako nevyhnutného predpokladu pre vytvorenie, pre vytvorenie potomkov. V aplikačnej praxi sa stáva, že dochádza k nejednoznačnému výkladu pojmov pohlavie v súvislosti s prerokovávaným zákonom. Podľa § 8 platného zákona o rodom čísle totiž ministerstvo vykoná na požiadanie zmenu rodného čísla na základe bližšie nešpecifikovaného lekárskeho posudku o zmene pohlavia. Ja som tu spomínala vo faktickej poznámke francúzsky zákon a pán kolega Prostredník hovoril o tom, že sama som pripustila, že je to možné. Ja sa nehádam. Tu ide o tú jednoznačnosť a podmienky, ktoré je treba urobiť. V tom francúzskom zákone ide totiž o, pri zmene pohlavia o okrajovú pripomienku, ktorá nemení rodné číslo a pripisuje sa k rodnému číslu ako doplňujúci prvok rodného, rodného listu, podobne ako keď sa, ako iné zmeny, ako dieťa, meno, úmrtie, manželstvo, čiže bude to na tejto úrovni a zostáva tam pôvodné pohlavie, len ako doplnok sa dopíše to pohlavie, ktoré, ktoré si ten dotyčný vybral. Čiže podľa mňa je to, je to zásadný rozdiel. Ale poďme o tom diskutovať. Predmetný zákon o rodnom čísle na jednej strane v druhom paragrafe hovorí o zabezpečení jednoznačnosti v informačných systémoch a vo ôsmom paragrafe nejednoznačne pracuje s termínom pohlavie. Môže byť pohlavie nejednoznačné? Dovoľte mi zacitovať z príručky uplatňovania rovnosti príležitostí v projektoch spolufinancovaných Európskou úniou, ktorú spracovala pani Oľga Pietruchová, citujem: „Pohlavie, anglicky sex, je biologická danosť človeka, čiže skutočnosť, či je z anatomického hľadiska ženou alebo mužom. Je identifikovateľné na základe pohlavných orgánov, chromozomálnej a hormonálnej výbavy a druhotných pohlavných znakov.“ Pojem pohlavia je teda nespochybniteľnou biologickou súčasťou, ktorá okrem iného súvisí s genetikou. Spresnenie platného zákona teda potrebujeme preto, aby sme jednoznačne povedali, že ak v rodnom čísle a registri uvádzame pohlavie človeka, myslíme tým biologické pohlavie. Doposiaľ bola možnosť zmeny rodného čísla v prípade, že požadovaná zmena bola dokladovaná lekárskym posudkom. Tento posudok však nikde v zákone nebol bližšie špecifikovaný. Jedine, čo existovalo, alebo aj existuje, je metodický pokyn pre pracovníkov matriky, že na základe lekárskeho potvrdenia majú tento, toto rodné číslo zmeniť. Stáva sa, že, a to preto, že tam je napísané, že sa jedná o trvalý a nemenný stav, ale za dva roky, sú to konkrétne prípady, príde s ďalším potvrdením, že sa jedná o trvalý a nemenný stav a treba to pohlavie vrátiť, tak ako bolo pred dvoma rokami. Ja si myslím, že, a zdôrazňujem to, že matrika nemá rozhodovať o zmene rodného čísla, má ju iba sprocesovať na základe zákonom jasne stanovených kritérií, ktoré nateraz určené nie sú. Čo navrhujeme? Nóvum navrhovanej novely spočíva v jasnom zadefinovaní, čo lekársky posudok dokladuje, a síce genetické pohlavie osoby. Zmena rodného čísla bude teda možná iba v takom prípade, ak lekársky posudok preukázal originálne nesprávne určené pohlavie, čo sa môže stať v prípade osôb s poruchou sexuálneho vývoja. Myslím, že to tu bolo dané aj ako príklad, že čo keď zistia, že je to taký a onaký syndróm, pri narodení napísali zlé pohlavie. To sa v tomto zákone vôbec nespochybňuje a je to možné na základe lekárskeho posudku zmeniť, ale podmienkou zostáva lekársky posudok, ktorý preukazuje na základe genetických testov, že došlo v minulosti k nesprávnemu určeniu pohlavia. S ohľadom na funkcie a potreby štátu a spoločnosti je rozhodujúce a smerodajné evidencia skutočnej biologickej reality pohlavia, aby bolo možné aplikovať právny poriadok v súlade s pôvodne zamýšľaným zámerom zákonov. Či znemožní takáto novela tranzíciu? Samozrejme, že takáto novela tranzíciu neznemožní. Sociálna a medicínska časť tranzície je možná, tá sa nevylučuje. Takzvaná právna tranzícia, čiže zmena dokladov, sa nemá riešiť jednou vetou v zákone. Toto, v tomto, v tom, čo som teraz povedala, je ten základný problém, prečo dávame novelu tohto zá... keby to bolo bývalo v zákone presne určené a nie, môže to byť aj tak, aj tak, tento zákon by sme nedávali. Dámy a páni, rodné číslo je už vo svojej podstate číslo a nevypovedá nič o vnútornom prežívaní osoby. Nakoľko v súčasnosti je právna identita naviazaná v našej legislatíve na rodné číslo, je potrebné nájsť iný spôsob, akým sa bude riešiť zmena právnej identity transrodovej osoby. Vo Francúzsku: jednotka, dvojka, muž a žena, trojka, keď to nie je jasné, a keď je tam neidentifikovateľné pohlavie hneď pri narodení, tak je to sedmička alebo osmička. Čiže takisto majú viacej čísiel, ku ktorým sa dá dopátrať aj teda počas života toho dotyčného človeka, a ja si myslím, že ich to nijako nestigmatizuje. Niektorí odporcovia predkladaného návrhu argumentujú, že nerešpektuje právo na rodovú identitu osôb, ktorá je ako súčasť práva na sebaurčenie a osobnú autonómiu zakotvená v čl. 7, ods. 1 charty, a teda návrh porušuje ich právo na telesnú a duševnú integritu a právo na súkromný život. Ak ale existujú objektívne dôvody, pre ktoré je vhodné zaznamenať určité informácie, a to je prípad pohlavia, správa na súkromie podľa čl. 7 ods. 1 charty nemožno vyvodiť, že ak sú niekomu tieto informácie nepríjemné, štát by ich nemal zaznamenávať alebo namiesto toho zaznamenať informácie, ktoré nezodpovedajú objektívnej skutočnosti, pretože by sa tým úplne poprel účel tohto zaznamenávania. Ináč je tomu napríklad v prípade štátnej príslušnosti, v súvislosti s ktorou čl. ods. 2 charty vyslovene ustanovuje, že každý má právo slobodne rozhodovať o svojej štátnej príslušnosti, pričom zakazuje akékoľvek ovplyvňovanie tohto rozhodnutia a všetky formy nátlaku smerujúce k odnárodneniu. Rod ani jeho rodové vyjadrenie v podobe práva na rodovú identitu však nie je v základnej charte a nie je to nijako subjektivizované. V súčasnosti môžeme sledovať v krajinách, ktoré umožnili zmenu právnej identity narastajúci zmätok v bežnom živote, napríklad pri organizácii športových udalostí, v ktorých ženským športom začínajú dominovať biologickí muži. Už v dvadsiatich deviatich ženských športoch máme príklady, kedy sú ženy porážané biologickými mužmi, napríklad Thomas, trans žena, ktorá je biologický muž a vyhráva v ženskom plávaní. Ja si myslím, že ak sledujeme, sledujeme správy a noviny, tak vidíme, že v športe to robí obrovské problémy a začínajú rozmýšľať nad treťou kategóriou alebo iným riešením tejto situácie. V krajinách, kde za posledných 20 rokov stúpol počet trans osôb percentuálne o tisícky percent, viacerí hovoria o epidémii alebo dokonca o pandémii. Napríklad vo Veľkej Británii bolo v roku 2004 5-tisíc trans osôb, dnes je ich 270-tisíc. V Nemecku bolo od roku ´64 do ´98 100 785, dnes ich je odhadom 500-tisíc. Dnes je... ktorí sa identifikujú ako trans. V USA je podľa posledných štatistík 1,6 milióna trans osôb a v roku 2010 to bolo odhadom okolo 100-tisíc. Takéto množstvo zasahuje do fungovania štátu. Hovoríme o tom že napríklad v kontexte relevantnosti štatistík, napríklad pri plodnosti žien, čo je z hľadiska demografie dôležitý údaj pre štát. Keď si zoberieme preventívne prehliadky u mužov alebo u žien, ak by trans muž alebo trans žena boli zaznamenaní v úradných dokladoch a neboli by podrobení operácii, čiže by zostali všetky ich orgány tak ako predtým, tak tieto ženy alebo títo muži by nedostávali predvolávanie na preventívnu prehliadku krčka maternice alebo karcinómu prostaty, karcinómu krčka maternice, čiže má to ďalekosiahle dôsledky. Preto sa v týchto štátoch začína hovoriť o tom, akým spôsobom upraviť zákony tak, aby štát stále evidoval biologické pohlavie osoby pri narodení, nakoľko je to jediná objektívna informácia, o ktorú sa dajú ukotviť určité procesy vo fungovaní štátu. Milí kole... milé kolegyne, milí kolegovia, nehovorí zo mňa ani nenávisť, ani zášť, ani nerešpektovanie ľudskej dôstojnosti, ani nerešpektovanie istých teda osôb, ktoré sa hlásia k inému pohlaviu, aké majú biologické telo, ide tu hlavne v tomto zákone o čisto administratívnu záležitosť. A nehnevajte sa, ja by som si nikdy nedovolila povedať o svojich kolegoch, že to, čo prezentujú, je iné, čo si myslia, čo je úplne bežným zvykom hlavne pri mojej osobe. Myslím si to, čo som tu pred chvíľočkou povedala a čo predkladám v tomto zákone. Čiže ja pevne dúfam, že vo svojich faktických poznámkach sa vyvarujete tomu, čo si myslím a čo hovorím nahlas. Ďakujem pekne.